29 वर्षीय युवक बनेगा दादा!  
सूचना व प्रौद्योगिकी के इस युग में यूं तो कुछ भी असम्भव नहीं है लेकिन यदि यह कहा जाए कि 29 साल का कोई युवक दादा बनने की राह पर है तो...
सूचना व प्रौद्योगिकी के इस युग में यूं तो कुछ भी असम्भव नहीं है लेकिन यदि यह कहा जाए कि 29 साल का कोई युवक दादा बनने की राह पर है तो सहसा किसी को यकीन नहीं होगा। लेकिन यह सच है। अब आपको यह यकीन करना ही होगा कि 29 साल का यह युवक दुनिया का सबसे 'युवा दादा' बनने जा रहा है।  दरअसल, न्यू साउथ वेल्स के 29 वर्षीय इस युवक की 14 साल की एक पुत्री है जो गर्भवती है और उसके पेट में 11 सप्ताह का गर्भ पल रहा है। खुद यह युवक 14 की उम्र में पिता बन गया था।  चूंकि गर्भवती लड़की नाबालिग है इसलिए उसकी पहचान सार्वजनिक नहीं की गई है। वह अपने बच्चे को जन्म देना चाहती है। इस नाबालिग लड़की का 15 वर्षीय प्रेमी है जिससे वह गर्भवती हुई है। दोनों एक ही स्कूल में साथ-साथ पढ़ते हैं। अगस्त महीने में वह अपने बच्चे को जन्म देगी।  समाचार पत्र 'डेली मेल' के मुताबिक दादा बनने जा रहे 29 वर्षीय युवक ने कहा, "यह इतिहास दोहराने जैसा है। ब्रिटेन का सबसे युवा दादा बनने के विचार को मैं पसंद करता हूं लेकिन साथ ही साथ इस बात को लेकर मुझे नाराजगी भी है कि वह गर्भवती है।" उन्होंने कहा, "मैं जानता हूं कि कम उम्र में अभिभावक बनना कितना मुश्किल काम है। अब उसे भी इस दौर से गुजरना होगा। बहरहाल, हम सब उसके साथ हैं और हम आने वाली नई जिंदगी का परिवार में स्वागत करेंगे। हम उसे कुछ और करने के लिए बाध्य नहीं करेंगे।" उन्होंने कहा, "मैं दादा बनने जैसा महसूस भी नहीं कर रहा हूं। क्योंकि बाल अभी सफेद नहीं हुए हैं और मेरी सुनने की क्षमता भी अच्छी है।"  युवक ने स्वीकार किया कि वह खुद 14 साल की उम्र में 1996 में पिता बन गया था। युवक की मां जो कि अब 47 वर्ष की हैं, अपने बेटे के दादा बनने की खबर से बहुत खुश है।  युवक ने कहा, "जब मेरा जन्म हुआ तब मेरी मां 18 साल की थी। जब मैंने उसे अपने दादा बनने की सूचना दी तो पहले वह चौंक गई लेकिन बाद में उसने अपनी खुशी का इजहार किया।" उसने कहा, "मेरी मां की अपनी मां भी जीवित है और यही नहीं मेरी नानी की दादी भी जीवित हैं। मतलब हमारी छह पीढ़ी जीवित हैं।"